Ntlemeza ‘in die strate’ met amptelike voertuigFikile Mbalula, minister van polisie, Maandag (24 April 2017) tydens ‘n mediakonferensie in Pretoria: Foto: Jonisayi Maromo/ANA Fikile Mbalula, minister van polisie, het Maandag lt.genl. Khomotso Phahlane, die waarnemende nasionale polisiekommissaris, opdrag gegee om die voormalige hoof van die Valke, Berning Ntlemeza, op te spoor en beslag te lê op die staatsvoertuig en -selfoon in sy besit. Mbalula het tydens ŉ mediakonferensie by die Valke se kantoor in Pretoria gesê hy het inligting ontvang dat Ntlemeza vanoggend by ŉ bestuursvergadering van die Valke opgedaag het. “Hy het glo by hierdie vergadering die hoof van die voorsieningsketting opdrag gegee om ŉ voertuig aan hom te gee wat nou iewers in die strate van Pretoria is of waar ook al hy vanmiddag is. Hy het ook ŉ selfoon van die regering in sy besit en wat ook al anders hy mag hê,” het Mbalula gesê. “Voordat ek hier ingekom het, het ek vir lt.genl Phahlane gesê dat al hierdie items gevind en terugbesorg moet word aan die staat en dan sal alles in orde wees. Sou enigiemand hierdie perseel onder ŉ dekmantel betree, is dit onwettig en moet daardie persoon onmiddellik in hegtenis geneem word.” Maroela Media het vroeër berig Ntlemeza het glo daarin geslaag om Maandag by die kantoor in te sluip en ’n groot groep joernaliste en betogers wat al ure lank by die ingang was te vermy. Mbalula het beklemtoon daar is nie iets soos “twee hoofde van die Valke” nie en slegs lt.genl. Yolisa Matakata, wat in waarnemende hoedanigheid aangestel is om Ntlemeza te vervang, staan aan die hoof van die eenheid. “Hier is geen krisis nie. Ons is bewus daarvan dat daar nou ŉ stryd buite die howe gevoer word en dat daar nie op die wet ag geslaan word nie. Wanneer die wet geïgnoreer word, kan dit net in ŉ piesangrepubliek ontaard. Ons grondwetlike demokrasie en wetstoepassing word uitgedaag. Ek het aan lt.genl. Phahlane in geen onsekere terme verduidelik wat die implikasies sal wees as hy versuim om teen Ntlemeza op te tree. Of hulle nou vriende is of nie, die wet moet afgedwing word,” het Mbalula gesê. Fikile Mbalula, minister van polisie, Maandag (24 April 2017) tydens ‘n mediakonferensie in Pretoria: Foto: Jonisayi Maromo/ANA “Hy [Ntlemeza] het geen reg om hier in te kom en enigiemand opdragte te gee nie. Ek het dit aan lt.genl. Matakata ook verduidelik en sy verstaan dit baie goed. Sake gaan voort soos normaal. Ons het nie hierdie drama en Hollywood-rolprent nodig nie. Hierdie is eenvoudig ŉ rolprent wat tot ŉ einde moet kom.” Mbalula het reeds vroeër vandeesmaand aan Phahlane opdrag gegee om al die staatsbates wat in Ntlemeza se besit is terug te neem. Hy het bygevoeg dat dié bates nou aan Matakata, die nuwe waarnemende nasionale hoof van die Valke, oorhandig moet word. Nathi Nhleko, voormalige minister van polisie, het verlede maand hofdokumente ingedien om te appelleer teen die hof se besluit dat sy aanstelling van Ntlemeza ter syde gestel moet word. Hy het die aansoek ingedien nadat die hooggeregshof in Pretoria beslis het Nhleko moet Ntlemeza se aanstelling ter syde stel. Die Helen Suzman-stigting (HSS) en Freedom Under Law (FUL) het aanvanklik die aansoek ingedien. Nhleko het Ntlemeza aangestel ten spyte van die feit dat regter Elias Matojane in Februarie 2015 bevind het Ntlemeza was “bevooroordeeld en oneerlik” en het nie oor “integriteit en eerbaarheid” beskik nie. Ntlemeza is in Desember 2014 deur Nhleko as waarnemende hoof van die Valke aangestel nadat Anwa Dramat as hoof van die Valke geskors is. Nadat Mbalula as minister van polisie aangestel is, het hy die aansoek om verlof tot appèl teruggetrek. Lees alle vorige berigte oor Berning Ntlemeza op Maroela Media.